ฉีดรากหญ้าแสนล. ครม.จัดหนักแจกเงินคนจน-ข้าราชการบำนาญ
รัฐบาลอนุมัติแจกเงินผู้มีรายได้น้อย ตลอดจนข้าราชการบำนาญกว่าแสนล้าน ผุดโครงการบ้านล้านหลังเริ่มธ.ค.นี้ หวังกระตุ้นเศรษฐกิจ
21 พ.ย. 2561

รัฐบาลอนุมัติแจกเงินผู้มีรายได้น้อย ตลอดจนข้าราชการบำนาญกว่าแสนล้าน ผุดโครงการบ้านล้านหลังเริ่มธ.ค.นี้ หวังกระตุ้นเศรษฐกิจ
ที่ประชุมคณะรัฐมนตรี (ครม.) เมื่อ วันที่ 20 พ.ย.ที่ผ่านมา ได้เห็นชอบมาตรการช่วยเหลือผู้มีรายได้น้อยที่ลงทะเบียนรับสวัสดิการจากรัฐ ข้าราชการบำนาญ และผู้ต้องการที่อยู่อาศัย วงเงินกว่า 1 แสนล้านบาท คาดว่าจะช่วยให้เศรษฐกิจปีนี้ขยายตัวเพิ่มขึ้น 0.07%
ทั้งนี้ มาตรการช่วยเหลือประกอบด้วย ช่วยค่าไฟฟ้าไม่เกิน 230 บาท/ครัวเรือน/เดือน และค่าน้ำประปา 100 บาท/ครัวเรือน/เดือน เริ่มเดือน ธ.ค. 2561-ก.ย. 2562 จำนวน 8.2 ล้านครัวเรือน ใช้เงิน 2.7 หมื่นล้านบาท เติมเงินให้ผู้ถือบัตร 14.5 ล้านคน คนละ 500 บาท เพียงครั้งเดียวจากเดือน ธ.ค. 2561-ม.ค. 2562 วงเงิน 7,250 ล้านบาท มาตรการช่วยค่าเดินทางไปโรงพยาบาลผู้สูงอายุ 65 ปีขึ้นไป ที่มีรายได้น้อย 3.5 ล้านคน จำนวน 1,000 บาท โดยจ่ายครั้งเดียว วงเงิน 3,500 ล้านบาท มาตรการสนับสนุนค่าเช่าบ้านผู้สูงอายุ 60 ปีขึ้นไป 400 บาท/เดือน จากเดือน ธ.ค. 2561-ก.ย. 2562 จำนวน 2.3 แสนคน วงเงิน 920 ล้านบาท
ขณะเดียวกัน ครม.เห็นชอบมาตรการช่วยเหลือข้าราชการเกษียณที่รับบำนาญ 2 มาตรการ คือ ให้ข้าราชการบำนาญสามารถนำบำเหน็จตกทอด 30 เท่าของเงินเดือน มาใช้เป็นบำเหน็จดำรงชีพได้เป็นครั้งที่ 3 อีก 1 แสนบาท มีผู้ได้สิทธิ 6.59 แสนคน รวม 2 หมื่นล้านบาท จะเติมเงินข้าราชการบำนาญที่ได้บำเหน็จต่ำกว่าเดือนละ 1 หมื่นบาท ให้เป็น 1 หมื่นบาท 5.27 หมื่นคน ใช้เงิน 558 ล้านบาท
นอกจากนี้ ยังให้ธนาคารอาคารสงเคราะห์ (ธอส.) จัดทำโครงการบ้านล้านหลัง วงเงิน 6 หมื่นล้านบาท ให้ผู้มีรายได้น้อย กลุ่มคนวัยทำงาน กลุ่มผู้สูงอายุ วงเงินสินเชื่อรายย่อย 5 หมื่นล้านบาท สำหรับซื้อบ้านราคาไม่เกิน 1 ล้านบาท ผ่อนนาน 40 ปี อัตราดอกเบี้ยกรณีรายได้ไม่เกิน 2.5 หมื่นบาท/คน/เดือน ดอกเบี้ยปีที่ 1-5 คงที่ 3% กรณีรายได้เกิน 2.5 หมื่นบาท/คน/เดือน ดอกเบี้ยปีที่ 1-3 คงที่ 3% วงเงินที่เหลืออีก 1 หมื่นล้านบาท จะปล่อยกู้ผู้ประกอบการโครงการที่อยู่อาศัยที่ขายบ้านราคา ไม่เกิน 1 ล้านบาท เปิดโครงการเดือน ธ.ค.นี้
นายอภิศักดิ์ ตันติวรวงศ์ รมว.คลัง เปิดเผยว่า ขณะนี้กำลังพิจารณามาตรการช็อปช่วยชาติ ซึ่งคาดว่าจะเริ่มตั้งแต่วันที่ 16 ธ.ค. 2561-15 ม.ค. 2562 โดยครั้งนี้จะกำหนดสินเค้าเฉพาะบางรายการเข้าร่วม เช่น การซื้อยางล้อรถยนต์ การส่งเสริมการอ่านโดยสามารถหักลดหย่อนภาษีได้